Catherine, prinsesse av Wales

**Catherine, prinsesse av Wales, hertuginne av Cornwall** (født Catherine Elizabeth «Kate» Middleton 1982) er et medlem av den britiske kongefamilien gjennom sitt ekteskap med William, prins av Wales, hertug av Cornwall og hertug av Rothesay, tronarving i Storbritannia og samvelderikene. Hun blir automatisk dronning av Storbritannia når hennes mann William, prins av Wales blir konge etter sin far, kong Charles lll.

## Før hertuginnetittelen
Hun er datter av Michael Francis Middleton og Carole Middleton (født Goldsmith) og er det eldste av tre barn. Hun har en yngre søster, Philippa Middleton (f. 1983), og en yngre bror, James Middleton (f. 1987). Hun ble født på Royal Berkshire Hospital i Reading, hvor hun også vokste opp.

Fra mai 1984 til september 1986 bodde familien i Amman i Jordan. Hvor faren hennes jobbet for British Airways. Da familien flyttet tilbake til Berkshire i 1986 begynte Kate Middleton på St. Andrew's School, en privat skole i Berkshire.

Kate Middleton gikk på Marlborough College, en internatskole i Wiltshire. Før hun begynte på universitetet tok hun et friår. Hun reiste til Chile for å delta i et Raleigh International-program, og studerte ved British Institute of Florence i Italia. Deretter begynte hun på Universitetet i St. Andrews i Skottland. Hun studerte psykologi og kunsthistorie, før hun bestemte seg for bare å fokusere på kunsthistorie. Mens hun gikk på universitetet jobbet hun som servitør, og mottok en Duke of Edinburgh Award. Kate var også et aktivt medlem av The Lumsden Club, som holdt innsamlinger og samfunnsprosjekter hvert år. I 2005 var hun ferdig utdannet ved University of St Andrews. 

I november 2006 jobbet Kate Middleton deltid hos kleskjeden Jigsaw. Senere samme år jobbet hun med en fotoutstilling for å markere utgivelsen av Alistair Morrisons bok *Time to Reflect*, som ble skrevet for å samle inn penger til UNICEF. I 2007 og 2008 besøkte hertuginne Kate flere ganger Naomi's House Hospice, hvor hun leste bøker til barna og gav dem gaver. I 2008, organiserte hun en 1980-talls rulleskøytedisko for å samle inn penger til Place2Be, en organisasjon som jobber med å forbedre mental helse i skolen. Kate jobbet også i familiebedriften helt til januar 2011. Mens hun jobbet her, lanserte hun også en barneavdeling for småbarn, og begynte å jobbe med Starlight Children's Foundation.

Før ekteskapet med Prins William, bodde Kate og søsteren Pippa i en leilighet eid av foreldrene deres, i Chelsea.

## Forholdet til prins William

### Tidlig i forholdet
I 2001 møtte Kate og Prins William for første gang som studenter ved University of St Andrews. I 2002 skal Kate angivelig ha møtt William sitt øye når hun var lett kledd på et moteshow, hvor det ble samlet inn penger til veldedighet. De begynte å date i 2003, uten å offentliggjøre noe. I 2005 framsatte advokaten hennes en klage på trakassering fra pressen.

Den 15. desember 2006 møtte Kate opp til Prins William sin Passing Out Parade ved Royal Military Academy Sandhurst. I april 2007 endte forholdet til Prince William og Kate, iallfall ifølge pressen. I juli 2007 kunne man se Kate og hele Middletonfamilien på Wembley Stadium for å se Concert for Diana. Her satt Kate og Prins William to rader fra hverandre. De ble sett sammen flere ganger i offentligheten, og det kom rykter om at forholdet var på gli igjen.

Den 17. mai 2008 deltok Kate på bryllupet til Prins Williams søskenbarn, Peter Phillips og Autumn Kelly, uten Prins William. Kate deltok også på den høytidelige prosesjonen av Order of the Garter, hvor Prins William ble en Royal Knight. 19. juli 2008 var hun invitert til Lady Rose Windsor og George Gilman sitt bryllup, igjen uten Prins William ettersom at han var borte på militære øvelser i Karibien. I juni 2010 flyttet Kate inn på Bodorgan Estate i Anglesey, Wales, hvor Prins William oppholdt seg mens han deltok på RAF søk- og redningstrening og fortsatte sin karriere hos RAF.

### Forlovelse
Catherine Middleton og Prins William ble forlovet i oktober 2010, i Kenya. De var på en 10 dager lang tur til Lewa Wildlife Conservancy, for å feire at William hadde bestått RAF helikoptersøk og redningskurs. Den 16. november 2010 annonserte Clarence House forlovelsen. Prins William ga Kate forlovelsesringen som tilhørte hans avdøde mor, Prinsesse Diana. Ringen fikk Diana da hun ble forlovet med Prince Charles i 1981. Den består av en 12-karat blå, oval safir som er omkranset av 14 diamanter og satt i 18-karat hvitt gull.

### Bryllup

Paret giftet seg i Westminster Abbey, 29. april 2011. Dagen ble erklært som en fridag i Storbritannia det året, og rundt 26 millioner briter så TV-sendingen der bryllupet ble direkteoverført. Rundt om i verden ble det anslått at over 300 millioner mennesker så direktesendingen. Hertuginnens brudekjole har blitt omtalt som den mest ikoniske brudekjolen fra 2000-tallet. Paret mottok eiendommen Anmer Hall i bryllupsgave fra dronning Elizabeth II.

### Barn
Den 3. desember 2012 ble det kunngjort at hertuginnen ventet parets første barn. Graviditeten ble kunngjort tidligere enn hva som er vanlig, ettersom at Kate ble innlagt på King Edward VII's Hospital fordi hun led av tilstanden hyperemesis gravidarum, en alvorlig form for svangerskapskvalme. Hun var innlagt i tre dager. Den 22. juli 2013 kjørte hertugen og hertuginnen til St. Mary's Hospital før klokken seks om morgenen. Klokken 16:24 ble prins George født; han veide 3799 gram ved fødselen. Den neste graviditeten ble kunngjort 8. september 2014, og også under dette svangerskapet led hertuginnen av hyperemesis gravidarum. Hertugparets andre barn, prinsesse Charlotte, ble født 2. mai 2015 på St. Mary's Hospital, og veide 3714 gram. Den 4. september 2017 ble hertuginnens tredje graviditet kunngjort. Prins Louis ble født klokken 11:01 den 23. april 2018 på St. Mary's Hospital og veide 3827 gram.

Familien bor per 2022 på Kensington Palace.

## Titler og ordener

### Titler

På bryllupsdagen ble det kjent at hun ville få tittelen Hennes Kongelige Høyhet Hertuginnen av Cambridge. Da dronning Elizabeth ll døde ble prins William som britisk tronarving hertug av Cornwall og Rothesay, og hertuginne Catherine ble dermed hertuginne av Cornwall og Rothesay. Kong Charles kunngjorde i hans første tale at William og Kate den 9. september ble prinsen og prinsessen av Wales, og jarlen og grevinnen av Chester. 

• 29. april 2011 -  9. september 2022: Hennes Kongelige Høyhet Hertuginnen av Cambridge

• (I Skottland) Hennes Kongelige Høyhet Grevinnen av Strathearn

• (I Nord-Irland) Lady Carrickfergus

• 8. september 2022 - Nå: Hennes Kongelige Høyhet Hertuginnen av Cornwall

• 9.  september 2022 - Nå: Hennes Kongelige Høyhet Prinsessen av Wales (også Grevinnen av Chester)

• 9.  september 2022 - Nå: Hennes Kongelige Høyhet Hertuginnen av Rothesay (I Skottland; også Grevinna av Carrick)

Etter nyheten om dronning Elisabeths II bortgang den 8. september 2022, ble hun hertuginne av Cornwall og, i Skottland, hertuginnen av Rothesay. Fredag 9. september 2022 kunngjorde kong Charles at Kate nå er prinsessen av Wales og grevinnen av Chester, som i Norge kan sammenlignes med tittelen kronprinsesse.

### Ordener

*  5. desember 2017: Elisabeth IIs familieorden
*  29. april 2019: Den kongelige Victoriaordenen

#### Commonwealth-ordener

*  1. oktober 2016: Tuvalu Merit Order

#### Militære ordener

*  5. juli 2011: Canadian Rangers
* 16. desember 2015: Air Commodore

### Annet
I den canadiske delstaten Ontario ble studentprisen «Their Royal Highness The Duke and Duchess of Cambridge Award» innstiftet ved University of Waterloo i 2011.

## Referanser


## Eksterne lenker
* 
* 
*